नई दिल्ली: सीबीआई (CBI) के अंदर चल रही खींचतान का असर अब सीबीआई द्वारा की जा रही कई मामलों की जांच पर भी पड़ने लगा है. इन मामलों में से ही एक है शराब कारोबारी विजय माल्या (Vijay Mallya) का मामला. जिसके प्रत्यर्णण की सुनवाई जल्द ही लंदन की एक अदालत में होने वाली है लेकिन इस मामले में सीबीआई की तरफ से प्रतिनिधित्व कौन करेगा यही साफ नही हैं. हालांकि विजय माल्या (Vijay Mallya) का मामला एकलौता ऐसा मामला नहीं है. सीबीआई (CBI) से जुड़े सूत्रों की मानें तो एजेंसी ने लंबित चल रहे मामलों पर किसी तरह का निर्णय न लेने का फैसला किया है. सूत्रों के अनुसार सीबीआई के दोनों वरिष्ठ अधिकारियों के छुट्टी पर भेजे जाने के बाद से ही अन्य अधिकारियों के समक्ष किसी तरह का निर्णय न लेने की स्थिति बनी हुई है. गौरतलब है कि सीबीआई के निदेशक आलोक वर्मा (Alok Verma) और विशेष निदेशक राकेश अस्थाना (Rakesh Asthana) के बीच चल रही तनातनी के बीच केंद्र सरकार ने दोनों को छुट्टी पर भेज दिया था.